OKRESNÁ PROKURATÚRA ŽILINA 
Moyzesova 20, 011 56 Žilina 1	

Číslo: 2 Pv 537/15/5511	Žilina 17.12.2015 
EEČ: 2-43-4166-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Žilina 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako otec mal. dcéry XXXXX, nar. XXXXX a mal. dcéry XXXXX, nar. XXXXX, voči ktorým má zákonnú vyživovaciu povinnosť vyplývajúcu mu zo Zákona o rodine, ku ktorej bol zaviazaný rozsudkom Okresného súdu v XXXXX č.k. XXXXX zo dňa 19.03.2009, právoplatným dňa 09.04.2009 a vykonateľným dňa 16.04.2009, ktorým bola schválená rodičovská dohoda, prispievať na výživu dcéry XXXXX sumou 80,-€ mesačne a na výživu dcéry XXXXX sumou 70,-€ mesačne, vždy do 15. dňa v mesiaci vopred k rukám matky detí XXXXX, nar. XXXXX, bytom XXXXX, ktorá má deti vo svojej starostlivosti, túto svoju vyživovaciu povinnosť si riadne a pravidelne neplní od 01.11.2014 doposiaľ, pričom na výživnom uhradil dňa 02.09.2015 sumu 200,-€ a svojim konaním zavinil dlh na výživnom vo výške 1.750,-€ k rukám XXXXX,  
lebo zanikla trestnosť činu.  
 
Odôvodnenie:
Poverený príslušník Obvodného oddelenia PZ Bytča uznesením pod XXXXX zo dňa 02.07.2015 podľa § 199 ods. 1 Tr. poriadku začal trestné stíhanie a následne uznesením pod XXXXX zo dňa 07.09.2015 podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa  § 207 ods. 1 Tr. zákona na tom skutkovom základe, ako je uvedené vo výrokovej časti tohto uznesenia, pričom ku dňu vznesenia obvinenia bol dlh na výživnom vyčíslený na 1.300,-€. 

Po skončení vyšetrovania mi poverený príslušník PZ OO PZ Bytča predložil spisový materiál s návrhom na podanie obžaloby s tým, že ku dňu podania návrhu, t. j. ku dňu 16.11.2015, bol dlh na výživnom vyčíslený na 1.750,-€ a to vrátane mesiaca november 2015.

Po doručení vyšetrovacieho spisu s návrhom na podanie obžaloby Okresnej prokuratúre v Žiline poverený príslušník OO PZ Bytča dňa 27.11.2015 predložil Okresnej prokuratúre v Žiline písomné potvrdenie o úhrade dlžného výživného zo dňa 23.11.2015, ktoré doručila poškodená XXXXX. Z potvrdenia poškodenej vyplýva, že dňa 23.11.2015 prevzala od obv. XXXXX sumu 1.900,-€ na výživnom, pričom špecifikuje, že zo strany obvineného týmto bolo uhradené dlžné výživné vo výške 1.750,-€ za obdobie od novembra 2014 do novembra 2015 a taktiež aj bežné výživné za mesiac december 2015 vo výške 150,-€. Uvedeným potvrdením poškodená vyhlásila, že voči obvinenému neeviduje žiadny dlh na výživnom na ich spoločné maloleté deti. Spolu s potvrdením o úhrade výživného  poverený príslušník PZ preposlal okresnej prokuratúre email od poškodenej XXXXX zo dňa 23.11.2015, v ktorom oznámila úhradu dlžného výživného obvineným. 

Z obsahu spisu je zrejmé, že obv. XXXXX je otcom mal. dcéry XXXXX a mal. dcéry XXXXX, ktorých matkou je XXXXX, ktorá má dcéry zverené do osobnej starostlivosti. 

XXXXX súdu v XXXXX č.k. XXXXX zo dňa 19.03.2009, právoplatným dňa 09.04.2009 a vykonateľným dňa 16.04.2009, ktorým bola schválená rodičovská dohoda, bol XXXXX zaviazaný prispievať na výživu dcéry XXXXX sumou 80,-€ mesačne a na výživu dcéry XXXXX sumou 70,-€ mesačne, vždy do 15. dňa v mesiaci vopred k rukám matky detí XXXXX.

Obvinený XXXXX do zápisnice o výsluchu obvineného zo dňa 02.10.2015 uviedol, že je otcom maloletých detí XXXXX a XXXXX. Je si vedomý, že svoju vyživovaciu povinnosť vo výške 150,-€ mesačne na obe dcéry neplatil pravidelne a to z toho dôvodu, že po rozvode manželstva s XXXXX splácal spoločný úver a taktiež z toho dôvodu, že zmenil zamestnanie a znížil sa mu príjem. Uviedol, že sa bude snažiť dlžné výživné uhradiť v čo najkratšom čase. 

Svedkyňa – poškodená XXXXX vo svojej výpovedi zo dňa 02.07.2015 uviedla, že obv. XXXXX si od 01.11.2014 neplní pravidelne vyživovaciu povinnosť na deti XXXXX spolu na obe dcéry vo výške 150,-€ mesačne. Do zápisnice o výsluchu zo dňa 15.10.2015 svedkyňa – poškodená uviedla, že obvinený na výživnom uhradil dňa 02.09.2015 sumu 200,-€, pričom ku dňu 15.10.2015 jej dlhoval na výživnom 1.600,-€. 

Súčasťou spisového materiálu je fotokópia rozsudku Okresného súdu v XXXXX sp. zn. XXXXX, ktorým bolo určené výživné na deti XXXXX, správy ÚPSVaR XXXXX Okresného úradu XXXXX, Daňového úradu XXXXX pobočka XXXXX a Sociálnej poisťovne pobočka XXXXX a ďalšie listinné dôkazy. 

Do spisového materiálu bola zažurnalizovaná fotokópia písomného potvrdenia XXXXX. Z potvrdenia poškodenej zo dňa 23.11.2015 vyplýva, že dňa 23.11.2015 prevzala od obv. XXXXX sumu 1.900,-€ na výživnom, pričom obvineným bolo uhradené dlžné výživné na obe dcéry vo výške 1.750,-€ za obdobie od novembra 2014 do novembra 2015 a taktiež aj bežné výživné za mesiac december 2015 vo výške 150,-€.

Zo správy ÚPSVaR XXXXX je zrejmé, že obv. XXXXX nie je evidovaný v evidencii uchádzačov o zamestnanie ich úradu a tiež nie je poberateľom pomoci v hmotnej núdzi a ani inej štátnej sociálnej dávky.  

Zo správy Okresného úradu v XXXXX, odbor živnostenského podnikania je zrejmé, že obv. XXXXX nie je evidovaný v živnostenskom registri ako podnikateľský subjekt.

Zo správy Sociálnej poisťovne pobočka XXXXX vyplýva, že obv. XXXXX nebol poberateľom dávok v nezamestnanosti a neboli mu poskytované žiadne dávky nemocenského a úrazového poistenia. 

Zo správy Daňového úradu XXXXX pobočka XXXXX vyplýva, že daňový subjekt XXXXX ukončil registráciu na daň z príjmov fyzickej osoby dňa 05.06.2010. Daňové priznanie k dani z príjmov fyzickej osoby za zdaňovacie obdobie rok 2014 nepodal. 

	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného.

	Podľa § 86 ods. 1 písm. a) Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Preskúmaním spisového materiálu bolo zistené, že obvinený si vyživovaciu povinnosť riadne a pravidelne neplnil od 01.11.2014, pričom XXXXX k rukám matky detí uhradil celé dlžné výživné dňa 23.11.2015 vo výške 1.900,-€, čím tak dodatočne uhradil svoj dlh na zameškanom výživnom vrátane mesiaca december 2015 a poškodená voči XXXXX neeviduje žiadny dlh na výživnom voči deťom.

Konštatujem, že obvinený XXXXX si vyživovaciu povinnosť splnil dodatočne a zo spisového materiálu nevyplýva, že by neplnenie výživného malo na deti trvalo nepriaznivý následok. 

Zistené skutočnosti ma vedú k záveru, že boli splnené zákonné podmienky v zmysle § 86 ods. 1 písm. a) Trestného zákona o účinnej ľútosti. 

Vzhľadom na vyššie uvádzané skutočnosti som preto rozhodla tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

XXXXX 
prokurátorka